Per Sundnes: Redd for at Norge ryker i kveld
– Jeg er redd for at Norge kan bli utslått i dag, sier han på hjemmesiden til oddsselskapet Betssons foran den avgjørende semifinalen i Tel Aviv i kveld. Til VG bekrefter Sundnes bekymringen, og begrunner dette både med at kveldens semifinale har et sterkere felt av låter enn tirsdagens, og at overraskelser alltid oppstår. – Ingen trodde for eksempel at San Marino skulle gå til finalen, men de stjal plassen til ett av landene som alle trodde skulle videre, sier Sundnes og peker på Polen og Ungarn som overraskende nok røk ut tirsdag. – Jeg mener at KEiiNO ikke bør føle seg trygge. Ti bidrag går videre, og det er iallfall fem, kanskje seks bidrag som er klart sterkere enn «Spirit In The Sky», så da har vi ikke mye å gå på, sier han. Et annet element er at den internasjonale juryen som stemte i den norske Melodi Grand Prix-finalen ikke var så rause med poengene som de kunne fordi de mente at «Spirit In The Sky» lignet litt for mye på Finlands bidrag i fjor, Saara Aaltos «Monsters». Det er noe også Per Sundnes er kjent med. – Det er alltid plagiatbeskyldninger i Eurovision, det er ikke noe nytt. Men hvis fagjuryene gjør det samme i kveld og trekker Norge i poeng, kan det bli veldig skummelt for KEiiNO, mener han. les ogsåOgså formann Morten Thomassen i den norske Melodi Grand Prix-klubben ser at de samme argumentene kan felle KEiiNO. – Dessuten er jeg spent på hvordan folk ute i Europa ser på joik - som et kult, kulturelt innslag eller bare fremmed gnåling, sier Thomassen som er enig i at kveldens felt er sterkt. – Det er mange favoritter i kveld, ja, men det er jeg egentlig ikke så redd for. Disse stiller stort sett med ballader, mens vi faktisk har den mest typiske Eurovision-låta i år, sier han. Da VG traff KEiiNO tidligere i dag, virket trioen kamplystne, men rolige og klare for den foreløpig viktigste kvelden i en Eurovision-uke som har bestått av pressetreff og konserter til langt på natt. – I natt hadde vi siste konsert halv tre, men det går fint. Vi er klar, og formen er fin. Det er litt sånn stille før stormen nå, sa Fred Buljo. Flere familiemedlemmer av KEiiNO har nå ankommet Tel Aviv, deriblant Tom Hugos foreldre May Irene Tveito og Arne Sunde. – Nå er det bare å krysse fingrene. Dette er jo kjempespennende.
Tidligere MGP-general Per Sundnes mener det er en stor grad av mulighet for at KEiiNO blir slått ut i kveldens semifinale.